Det nordjyske grå guld er ikke i særlig høj kurs. Det må 55-årige Bjarne Nielsen sande. Med næsten tyve års erfaring som gymnasielærer, efterfulgt af 5 år som kvalitetschef, og en periode som selvstændig, burde han ellers være én af de medarbejdere virksomhederne står i kø for at få fat i. - Der sker ét eller andet når man runder de 50, som gør at man ikke er så attraktiv mere. Jeg ved ikke, om virksomhederne har en forestilling om, at man ikke er så kvik når man er blevet ledig i den alder. Men ét eller andet sker der i hvert tilfælde, fortæller han til TV2/Nord. Hos Senior Erhverv Nordjylland undrer de sig over, hvorfor deres medlemmer har så svært ved at finde arbejde igen, specielt i en tid med mangel på kvalificeret arbejdskraft. Der er nemlig rigtig mange fordele ved medarbejdere med lidt flere år på bagen, mener de. - Det er stabile medarbejdere med få sygedage, de er fleksible, og så er de gode til at samarbejde med de yngre, og det giver mulighed for en god synergi på arbejdspladsen, siger Maja Krogh Thomsen, bestyrelsesformand i Senior Erhverv Nordjylland til TV2/Nord. Men for Bjarne Nielsen har den erfaring der følger med alderen indtil videre ikke været et godt kort at have på hånden. - Hvis man tidligere har været leder, hvad der er mange af os her der har, og man søger et job man mener at være kvalificeret til, så får man det ikke. Søger man så mindre ambitiøse stillinger, jamen så får man dem ikke, for så er man overkvalificeret, siger han.
I Nordjylland har mere end hver tredje ledige rundet de 50. Selv om der er stor efterspørgsel efter kvalificeret arbejdskraft, skeler arbejdsgiverne tilsyneladende stadig til dåbsattesten.